Document ID: 32011D0517

KOMISIJAS ĪSTENOŠANAS LĒMUMS
(2011. gada 25. augusts),
ar ko Azerbaidžāna saskaņā ar Direktīvu 2008/106/EK tiek atzīta attiecībā uz jūrnieku apmācības un sertificēšanas sistēmām
(izziņots ar dokumenta numuru C(2011) 6003)
(Dokuments attiecas uz EEZ)
(2011/517/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 19. novembra Direktīvu 2008/106/EK par jūrnieku minimālo sagatavotības līmeni (1) un jo īpaši tās 19. panta 3. punkta pirmo daļu,
ņemot vērā Beļģijas 2008. gada 7. augusta pieprasījumu,
tā kā:
(1)
Saskaņā ar Direktīvu 2008/106/EK dalībvalstis var nolemt atbalstīt trešu valstu izdotos attiecīgos jūrnieku sertifikātus, ja attiecīgo trešo valsti atzīst Komisija. Minētajām trešajām valstīm ir jāatbilst visām prasībām Starptautiskās Jūrniecības organizācijas (SJO) 1978. gada Konvencijā par jūrnieku sagatavotības, sertificēšanas un sardzes pildīšanas standartiem (STCW konvencija) (2), kurā 1995. gadā izdarīti grozījumi.
(2)
Ar 2008. gada 7. augusta vēstuli Beļģija iesniedza pieprasījumu atzīt Azerbaidžānu. Pēc Beļģijas iestāžu pieprasījuma Komisija novērtēja Azerbaidžānas apmācības un sertifikācijas sistēmas, lai pārbaudītu, vai Azerbaidžāna ievēro STCW konvencijas prasības un vai ir veikti attiecīgi pasākumi, lai novērstu krāpšanu saistībā ar sertifikātiem. Novērtējuma pamatā bija Eiropas Jūras drošības aģentūras ekspertu 2009. gada februārī veiktās inspekcijas rezultāti. Inspekcijas gaitā tika konstatēti atsevišķi trūkumi apmācības un sertificēšanas sistēmās.
(3)
Komisija nodeva dalībvalstīm ziņojumu ar novērtējuma rezultātiem.
(4)
Ar 2009. gada 4. decembra un 2010. gada 26. oktobra vēstulēm Komisija pieprasīja Azerbaidžānai sniegt pierādījumus, ka konstatētie trūkumi ir novērsti.
(5)
Ar 2010. gada 13. janvāra un 2010. gada 24. decembra vēstulēm Azerbaidžāna sniedza pieprasīto informāciju un pierādījumus par atbilstošu un pietiekamu koriģējošu pasākumu īstenošanu, lai novērstu atbilstības novērtēšanas laikā konstatētos trūkumus.
(6)
Atbilstības novērtēšanas rezultāti un Azerbaidžānas iesniegtās informācijas izvērtējums liecina, ka Azerbaidžāna atbilst visām STCW konvencijas prasībām un ir veikusi piemērotus pasākumus, lai novērstu ar sertifikātiem saistītu krāpšanu. Tāpēc Komisijai tā ir jāatzīst.
(7)
Šajā lēmumā paredzētie pasākumi ir saskaņā ar Kuģošanas drošības un kuģu izraisītā piesārņojuma novēršanas komitejas atzinumu,
IR PIEŅĒMUSI ŠO LĒMUMU.
1. pants
Direktīvas 2008/106/EK 19. panta izpildes vajadzībām Azerbaidžāna tiek atzīta attiecībā uz jūrnieku apmācības un sertificēšanas sistēmām.
2. pants
Šis lēmums ir adresēts dalībvalstīm.
Briselē, 2011. gada 25. augustā

Labels: 12
8
18
9